Уважаеми колеги,

Във връзка с публикуваната вчера информация, свързана със закона „Магнитски“, ви представяме позицията на г-н Васил Божков:

**„**Благодаря на САЩ, че са обърнали внимание на сигнала ми. Той бе **първото официално свидетелство за рекет и изнудване в особено големи размери от страна на управляващите в** лицето на Бойко Борисов и Владислав Горанов.

От всички засегнати от хунтата, **аз съм първият, подал официален сигнал до българските, както и до всички международни правораздавателни институции.**

Моят сигнал бе **свидетелство за рекет и изнудване в особено големи размери** от страна на управляващите в лицето на Бойко Борисов и Владислав Горанов. От всички засегнати от хунтата на Борисов, аз съм единственият, подал официален сигнал с доказателства до българските, както и до всички международни правораздавателни институции. Разкритията ми  ескалираха до тази отдавна чакана и **липсваща досега реакция на САЩ** относно **Пеевски**.

Озадачаващо е, че организираната група от властимащи длъжностни лица начело с Борисов и Гешев са подминати от действията на американската администрация.

Видно е, че САЩ едновременно са използвали моя собствен сигнал срещу мен, като в същото време са го интерепретирали напълно погрешно. Българското законодателство прави **ясно разграничение между подкуп и рекет**. В Наказателния кодекс има ясна категоризация на това, какво е принуда, какво е изнудване и кой, как и при какви обстоятелства следва да носи отговорност за подобни деяния. Напомням и  че НК съдържа разпоредбата на чл. 306 НК, която гласи, **че “*не се наказва онзи, който е предложил, обещал или дал подкуп, ако е бил изнуден от длъжностното лице, …*** *да стори това и ако незабавно и доброволно е съобщил на властта*”.

Американската служба се позовава на българската прокуратура с думите: “*В своето разследване Прокуратурата на Република България* ***установява****…*”

Налага се да напомня, че в България, с всичките ѝ дефицити на правова държава, **прокуратурата не установява**. **Това прави единствено и само съдът**. Подобен е и процесът на доказване на вина в САЩ, където също важи презумпцията за невиновност до безспорното доказване на противното. На практика американската агенция твърди следното: “*Гешев установи, че… и затова ние предприемаме действия срещу Божков*.”

В тази връзка трябва да се отбележи, че съдът в Обединените арабски емирства, след като се запозна с всички предоставени от българската прокуратура материали във връзка с повдигнатите срещу мен обвинения, се произнесе, че няма доказателства за извършени от мен престъпления и отказа моята екстрадиция.

Прилагам и следните публично достъпни статии от две от най-сериозните медии в ОЕА по темата. В статиите, с които Ви каня да се запознаете, подробно е описана липсата на каквито и да било  доказателства, подкрепящи обвиненията на българската Специализирана прокуратура:

<https://www.gulftoday.ae/news/2021/06/01/extradition-of-bulgarian-billionaire-rejected-by-uae-authorities?fbclid=IwAR0IbMYMW2TAS1ZwktJ2fYl9qUzPa6szLwg5DhE76Bj_o8qlwIN5V48R8Jc> 

<https://alkhaleejtoday.co/uae/5605396/Extradition-of-Bulgarian-billionaire-rejected-by-UAE-authorities.html?fbclid=IwAR1XMyOofZnhoEBmNhLKjIdfC_CKmlPkRJJiCoiJszFbiE-yA3MJ0V-kUHk>

Това е повод да подчертая, че обвиненията срещу мен умишлено не се вкарват **в български съд вече повече от година и половина**. Единствената причина за това е именно, че **за тях няма доказателства**.

Спрямо мен хунтата извърши не едно, а множество престъпления. Задържа като **заложници** за дълъг период от време всички членове на семейството ми, мои близки и мои бизнес партньори, адвокатите ми. Без каквото и да било правно основание и в нарушение на законите заграби над 4 000 безценни артефакти, събирани от мен повече от три десетилетия. Те **трябваше да бъдат изложени в най-големия Исторически музей на Балканите**.

Обявеният от САЩ акт се позовава само и единствено на “*установеното от прокуратурата*” и се говори за “*Васил Божков и неговата мрежа*”. Доказателства за **мрежа** няма. Няма доказателства и във връзка с твърденията за “*канал, през който руски политически лидери да оказват влияние върху български правителствени служители*.” Много пъти съм показвал и доказвал, че съм българин. Никога и при никакви обстоятелства не съм се поставял в услуга на чужда държава.

**Относно изричното споменаване на Гражданска платформа “Българско лято”**:

Тази млада политическа партия бе създадена от и за българските граждани, които търсят справедливост. Това право им е гарантирано от българската Конституция. “Българско лято” се бори за демокрация и равнопоставеност в рамките в ЕС и НАТО.

Правата на тези граждани бяха нарушавани многократно от прокуратурата и държавните институции, контролирани от хунтата. Те се опитаха да им попречат да участват на предишните избори и много от членовете и симпатизантите на партията и техните семейства бяха репресирани, преследвани и заплашвани. Това не ги уплаши тогава, няма да ги уплаши и сега.

Надявам се, че случващото се **не е следващ етап от опитите за осуетяването на политическите права на българските граждани**, гарантирани от Конституцията на Република България и възпрепятстването на явяването им на предстоящите избори на 11 юли 2021 г.

Не искам да мисля, че актът на американските институции има политически характер и е насочен срещу политическа формация, със законни политически органи, в които аз дори не участвам. Формацията не участва със собствена регистрация на последните избори и въпреки това получи доверието на 100 000 души - официално регистрирани след всички изборни манипулации и пълното медийно затъмнение. Всичко това няма общо с демокрацията, очевидно.

Оставам с убеждението, че **Законът “Магнитски” сам по себе си е изключително постижение** на американската демокрация и неговата цел е да наказва политическите режими и диктатури,, санкционирайки ги, когато преследват неудобните за тях, **а не да бъде използван като бухалка на свой ред**.

Сергей Магнитски е адвокатът, загинал в затвор в Русия, защитавайки “олигарха” Бил Браудър, несправедиво обвинен в укриване на данъци.”

Васил Божков